Diari Oficial de la Generalitat Valenciana


Sumari del DOGV 2930, del 14-02-1997 (1997/814500)

ORDRE de 7 de febrer de 1997, de la Conselleria de Treball i Afers Socials, per la qual es regula un programa integrat de mesures de foment d'ocupació per a joves menors de 25 anys, per a l'exercici de 1997. (PIMFE JOVES: "xec-ocupació")
---------------------------------------------------------------------------------------------------------------------------------------------------------------------------------------------------------------------------------------------

Estat**VIGENT**

Permalink ELI

**https://dogv.gva.es/va/eli/es-vc/o/1997/02/07/(3)/dof/vci/html**

### Dades del document

Número de DOGV
:   2930

Data del DOGV
:   14-02-1997

Secció del DOGV
:   DISPOSICIONS GENERALS

Número del document
:   1997/814500


Data del document
:   07-02-1997

Organisme emissor
:   Conselleria de Treball i Afers Socials

Tipus de document
:   Ordre

Anàlisi jurídica

ORDRE de 7 de febrer de 1997, de la Conselleria de Treball i Afers Socials, per la qual es regula un programa integrat de mesures de foment d'ocupació per a joves menors de 25 anys, per a l'exercici de 1997. (PIMFE JOVES: "xec-ocupació").  
La Conselleria de Treball i Afers Socials desplegarà el 1997 un Pla d'Ocupació Juvenil la finalitat del qual és, abans de res, proporcionar una primera ocupació a qui mai no ha ocupat un lloc de treball.  
Hi ha un cercle viciós que la Conselleria de Treball i Afers Socials vol evitar: molts joves no són contractats, perquè ningú no els ha contractat prèviament.  
El Programa de Formació-Ocupació, convocat per la Conselleria de Treball i Afers Socials dins del seu Pla d'Ocupació Juvenil 1997, tendeix a formar els joves menors de 25 anys sense experiència laboral prèvia en oficis en què hi ha una clara demanda de mà d'obra. Després, la mateixa Conselleria, donarà ajudes als ens locals, per contractar bona part d'aquells joves durant quatre mesos. Serà el seu primer treball. Deixaran de ser, d'aquesta manera, joves que, pel que sembla, no són contractats perquè no tenen experiència laboral prèvia.  
Ara, la Conselleria de Treball i Afers Socials dóna un pas més en aquest sentit. En aquesta ocasió es tracta d'ajudar perquè les empreses ordinàries contracten joves. L'incentiu és aquest: qualsevol empresari que contracte un jove portador d'un xec-ocupació, per un mínim de sis mesos, percebrà de la Conselleria de Treball i Afers Socials una quantitat equivalent al 50% del salari mínim interprofessional durant sis mesos.  
El "xec-ocupació" és, en sentit estricte, un certificat administratiu que serà entregat als joves que el sol·liciten, mentre hi haurà crèdit disponible. El jove buscarà el seu mateix ocupador, qui, en contractar-lo, el farà efectiu.  
És obvi, amb tot, que no cal circumscriure les eixides de l'atur juvenil a la contractació. En la EU una de les eixides que està sent més efectiva és la constituïda per l'autoocupació.  
Per això, com a part del Pla d'Ocupació Juvenil, es primen a més les ajudes destinades perquè els joves s'establesquen com a autònoms per a, en una segona fase, sempre que el decurs de la seua activitat haurà estat l'adequat, ajudar-lo al seu torn en la constitució d'una microempresa.  
Per això, i fent ús de les facultats que em confereix l'art. 35 de la Llei 5/83, de 30 de desembre, de Govern Valencià, i l'art. 47 de la Llei d'Hisenda Publica de la Generalitat Valenciana.  
ORDENE  
Títol preliminar  
Article 1. Objectius  
Aquesta ordre regula diverses mesures de foment d'ocupació que tenen per finalitat elevar l'ocupació dels joves menors de 25 anys en la nostra Comunitat.  
Es consideren menors de 25 anys aquells que no tinguen complerta aquesta edat en el moment de la contractació o en la data de la sol·licitud en les ajudes d'autoocupació.  
Article 2. Ajudes  
El programa d'ajudes consisteix en:  
- Ajudes a la contractació: "xec-ocupació"  
- Ajudes a l'autoocupació  
- Ajudes a joves en Barris d'Acció Preferent (BAP)  
Títol I  
Ajudes a la contractació  
Article 3. Objecte de les ajudes  
La Conselleria de Treball i Afers Socials estableix amb aquest títol un programa d'ajudes a la contractació, amb l'objectiu d'elevar el nivell d'ocupació amb la creació de llocs de treball, dirigit als menors de 25 anys, a través de dues fases:  
1. Del "xec-ocupació"   
2. De la contractació.  
Capítol I  
Del "xec-ocupació"  
Article 4. Concepte, destinataris i quantia de l'ajuda  
1. El "xec-ocupació" és un document administratiu, en forma de certificat, en virtut del qual la Generalitat Valenciana assumeix el compromís de pagar una quantitat a l'empresa que contracte un jove menor de 25 anys, sempre que aquesta complesca els requisits que s'estableixen en aquesta ordre de convocatòria i els que s'exigeixen en la Llei per a la percepció de subvencions públiques.  
Aquest document en cap cas no tindrà la consideració de títol o valor i no estarà subjecte ni a la Llei Canviària i del Xec ni a la normativa mercantil.  
2. Seran destinataris del "xec-ocupació" els 1.125 primers joves menors de 25 anys que, sent demandants d'ocupació, dirigesquen a la Conselleria de Treball i Afers Socials, el seu desig de ser contractats per empreses ubicades a la Comunitat Valenciana, per un període mínim de 6 meses i a jornada completa.  
3. Aquests joves, als quals se'ls entregarà un certificat administratiu por un import de 200.000 pessetes, corresponent aproximadament al 50% del salari mínim interprofessional dels 6 primers mesos de contractació, hauran d'entregar aquest "xec-ocupació" a l'empresari que els contracte, a fi que aquest puga sol·licitar l'ajuda per contractació regulada en el capítol següent.  
Article 5. Requisits dels sol·licitants del "xec-ocupació"  
Els sol·licitants han de ser:  
Joves menors de 25 anys.  
Trobar-se desocupats en el moment de la sol·licitud del xec-ocupació i inscrits en les oficines d'ocupació de l'INEM o agència privada de col·locació amb àmbit d'actuació a la Comunitat Valenciana.  
Residents en qualsevol municipi de la Comunitat Valenciana en la data de la sol·licitud.  
4. Ser demandant de primera ocupació. El que suposa que, en la data de la sol·licitud del "xec-ocupació", la seua experiència laboral pel seu compte o pel d'altri no excedesca de 180 dies de cotització a la Seguretat Social.  
Article 6. Sol·licituds, documentació i termini  
Els joves, sol·licitants del "xec-ocupació", hauran de presentar la seua sol·licitud en el model establert en l'annex I i adjuntar la documentació següent, en còpia doble:  
a. Original i 2 còpies del DNI per a la compulsa d'aquest últim.  
b. Original i 2 còpies de la targeta de demanda d'ocupació de l'INEM.  
c. Certificat de residència/empadronament.  
d. Currículum vitae, que acredite, si s'escau, els cursos de formació ocupacional que ha realitzat.  
e. L'informe de vida laboral del sol·licitant.  
El lloc de presentació de les sol·licituds serà les direccions territorials de Treball de les províncies corresponents o oficines d'ocupació juvenil que es creen en les províncies, sense perjudici del que disposa l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
El termini de presentació de sol·licituds començarà l'endemà de la publicació d'aquesta ordre en el DOGV i finalitzarà el 30 d'abril de 1997.  
Article 7. Competència i resolució  
Rebudes les sol·licituds i per ordre rigorós de registre d'entrada, atenent-hi el moment en què estiguera presentada correctament, no sols la sol·licitud, sinó tota la documentació que s'exigeix en l'article anterior, les direccions territorials de Treball, resoldran les sol·licituds presentades pels joves menors de 25 anys.  
Quan la documentació siga incorrecta, la direcció territorial requerirà la persona interessada perquè en el termini de 10 dies repare la falta o presente la documentació pertinent, amb la indicació en el mateix acte que, si no ho fa, se'l tindrà per desistit en la seua petició.  
La competència per resoldre les sol·licituds del "xec-ocupació" s'atribueix per delegació del conseller de Treball i Afers Socials al director territorial de Treball de la província en què tinga la seua residència el jove aturat sol·licitant del "xec-ocupació".  
El termini màxim de resolució s'estableix en 45 dies hàbils des de la sol·licitud. Aquesta resolució s'entendrà desestimada si no recau resolució expressa en el termini citat. Per a l'eficàcia de l'acte presumpte caldrà sol·licitar una certificació, d'acord amb el que preveu l'article 44 de la Llei 30/92, de 26 de novembre.  
Capítol II  
De la contractació de joves  
Article 8. Destinataris  
Seran destinataris d'aquestes ajudes les persones físiques o jurídiques amb àmbit d' actuació en la Comunitat Valenciana, que ocupen menys de 50 treballadors, que desenvolupen una activitat amb finalitat lucrativa o sense, i que contracten joves menors de 25 anys als quals s'haguera lliurat el "xec-ocupació" regulat en el capítol primer.  
Article 9. Requisits dels ocupadors  
Les persones físiques o jurídiques esmentades en l'article anterior hauran d'acreditar, prèviament a la concessió de les ajudes, els següents requisits:  
1. Realitzar una activitat de caràcter empresarial, professional, o de caràcter social sense ànim de lucre, en l'àmbit territorial de la Comunitat Valenciana.   
2. Estar inscrites com a persones o entitats ocupadores en els règims de la Seguretat Social en què existesca afiliació de treballadors per compte d'altri.  
3. Acreditació, abans que finalitze el termini de presentació de les sol·licituds previstes en aquesta convocatòria, d'estar al corrent en el compliment de les seues obligacions tributàries i amb la Seguretat Social, segons el que disposa l'Ordre de la Conselleria d'Economia i Hisenda, de 30 de maig de 1996, que es remet als articles 7, 8 i 9 del Reial Decret 390/96 respecte a les concretes obligacions i a la forma en què cal realitzar l'acreditació. En els supòsits en què, conformement amb el que disposa l'article 9 punt 3 del referit Reial Decret, és admissible la simple aportació de les sol·licituds de certificat, això s'entendrà sense perjudici de l'obligació de presentar posteriorment els beneficiaris els corresponents certificats.  
4. No haver amortitzat llocs de treball l'any immediat anterior a la/s contractació/ons acollides a aquesta ordre per les causes següents:  
a) Acomiadament col·lectiu fonamentat en causes econòmiques, tècniques, organitzatives o de producció, així com l'extinció de contractes de treball prevista en l'art. 52.c. del Reial Decret Legislatiu 1/95, de 24 de març, per qual s'aprova el text refós de la Llei de l'Estatut dels Treballadors.  
b) Acomiadament declarat nul o improcedent per sentència ferma.  
c) Conciliació administrativa o judicial.  
5. En el cas que l' entitat sol·licitant siga una societat anònima laboral o una cooperativa de treball associat, caldrà no haver reduït el nombre de socis treballadors.  
Article 10. Requisits dels treballadors  
Els/les treballadors/es que siguen contractats/ades, a fi d'acollir-se als beneficis que posteriorment es determinen, hauran de reunir els següents requisits:  
1. L'aturat contractat haurà de ser titular del "xec-ocupació" per un import de 200.000 pessetes, expedit per la Conselleria de Treball i Afers Socials.  
2. Els/es treballadors/es no hauran de tenir complerts els 25 anys en la data de la seua contractació, i acreditaran la seua situació de desocupació amb la mera inscripció a les oficines d'ocupació de l'INEM, o agències privades de col·locació de la Comunitat Valenciana, prèviament a la data del contracte.  
3. Els treballadors/es no podran incórrer en les següents situacions respecte de l'ocupador sol·licitant:  
3.1. Ser soci o membre del Consell d'Administració o òrgan que realitze les seues funcions en les entitats sol·licitants de caràcter societari mercantil o cooperatiu.  
3.2. Pertànyer als òrgans de representació i/o direcció en les institucions i entitats sense ànim lucratiu sol·licitants.  
3.3. Tenir relació conjugal o familiar per consanguinitat o afinitat fins el 2n grau inclusivament, amb l'ocupador, o amb els qui ocupen llocs d'alta direcció, si són entitats o persones jurídiques les sol·licitants.  
3.4. Haver tingut una relació laboral per compte d'altri amb l'ocupador, l'any immediat anterior a la seua contractació, sota qualsevol modalitat de contracte laboral   
Article 11. Quantia de les ajudes  
1. Les ajudes que s'estableixen en el programa de contractacions regulat en aquesta ordre, tenen el concepte de subvenció per contractació realitzada en els termes establerts en l'article 3.  
- Per contracte laboral mínim 6 mesos i a jornada completa de desocupats menors de 25 anys: serà de 200.000 PTA; en queda exclòs el contracte d'aprenentatge.  
Les subvencions que es concedesquen en aplicació d'aquest programa, seran incompatibles amb altres procedents de qualsevol Administració Pública, que es concedesquen a idèntiques contractacions i que consistesquen en quantitats prèviament fixades a preu fet. A aquest efecte seran compatibles amb els incentius a la contractació que consistesquen en bonificacions i/o exempcions d'índole fiscal o de cotització a la Seguretat Social, conformement amb disposicions legals i reglamentacions vigents.  
En tot cas, les subvencions no podran excedir de 43.581.413 PTA, per sol·licitant durant un mateix exercici.  
L'import de les ajudes que es concediran en virtut del que disposa aquesta ordre no superaran els límits establerts per la Unió Europea per a les ajudes directes de l'estat. En qualsevol cas, l'import màxim que se subvencionarà per sol·licitant, no podrà superar el total d'ajuda fixada per la Comissió Europea per la norma de Minimis.  
2. Les ajudes regulades en aquest títol, es concediran amb càrrec al Programa Pressupostari 322.10, línia de subvenció 402, del pressupost de la Generalitat Valenciana per a l' exercici de 1997, per un import màxim de 885.915.757 pessetes, de les quals 068.376.028 de pessetes estan finançades pel Fons Social Europeu en un 75%.  
Article 12. Sol·licituds, documentació i terminis  
Els ocupadors i/o entitats jurídiques, per obtenir les subvencions a la contractació, a què es refereixen els articles anteriors, hauran de presentar sol·licitud en el model establert a aquest efecte, a la qual adjuntaran la documentació que a continuació s'especifica, per a la seua tramitació:  
1. Número d'identificació fiscal/CIF.  
2. La que acredite la personalitat del contractant: DNI o, en el cas que siguen societats mercantils, document constitutiu i, si s'escau, de les seues modificacions, degudament registrades conformement amb la legislació mercantil que els siga aplicable. Si no ho és, l'acreditació de la personalitat es realitzarà mitjançant l'escriptura o document de constitució i les seues modificacions, inscrites, si s'escau, en el registre oficial corresponent.  
3. Certificació de dades de domiciliació bancària.  
4. DNI i acreditació prèvia de desocupació dels treballadors contractats.  
5. Còpia/es del/s contracte/s de treball degudament diligenciats per l'oficina d'ocupació corresponent, que hauran de formalitzar-se per escrit.   
6. Altes i/o afiliació dels treballadors contractats, en el règim de la Seguretat Social que escaiga.  
7. Justificació d'estar al corrent en les obligacions fiscals i de Seguretat Social, d' acord amb el que disposa l'article 9.3.  
8. Declaració responsable sobre el compliment del preceptuat en l'apartat 4 de l'article 9.  
9. A l'efecte d'acreditar que els sol·licitants tenen contractats menys de 50 treballadors, s'hi adjuntaran els documents TC2 corresponents als tres mesos anteriors a la data de presentació de la sol·licitud.  
10. Declaració responsable sobre el compliment dels treballadors dels requisits establerts en l'art. 10-3.  
11. "Xec-ocupació", expedit per la Conselleria de Treball i Afers Socials al desocupat contractat.  
El lloc de presentació de les sol·licituds serà la direcció territorial de la Conselleria de Treball i Afers Socials de la província on es troben els centres de treball en què s'incorporen els treballadors contractats, pels quals se sol·liciten la/les subvenció/ons, sense perjudici del que disposa l'article 38.4 de la Llei 30/92, de 26 de novembre, de Règim Jurídic de les Administracions Públiques i del Procediment Administratiu Comú.  
El termini de presentació de sol·licituds finalitzarà el dia 30 de setembre d'aquest exercici.  
La sol·licitud s'haurà de presentar i instar-se en el termini màxim de 2 mesos des que s'efectue la contractació.  
Article 13. Competència, resolució i recursos  
Rebudes les sol·licituds, les direccions territorials de la Conselleria de Treball i Afers Socials instruiran els expedients.  
Quan la documentació aportada a l'expedient siga incompleta o incorrecta, la direcció territorial de Treball corresponent, requerirà l'interessat perquè, en un termini de 10 dies, repare la falta o presente la documentació pertinent, amb indicació en el mateix acte que, si no ho fa, se'l tindrà per desistit en la seua petició i s'arxivarà sense cap més tràmit.  
La resolució de les subvencions regulades en aquesta ordre s'atribueix, per delegació del conseller de Treball i Afers Socials, al director territorial de Treball de la província en què l'empresa tinga el centre de treball on cause alta el treballador contractat.  
El termini màxim de resolució s'estableix en sis mesos des de la sol·licitud; aquesta resolució s'entendrà desestimada si no recau resolució expressa dins del termini abans citat. Per a l'eficàcia de l'acte presumpte, caldrà sol·licitar certificació, d'acord amb el que preveu l'article 44 de la Llei 30/92, de 26 de novembre.  
Les resolucions a què es refereixen els paràgrafs anteriors exhaureixen la via administrativa i en contra seua hom podrà interposar un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptadors des de la notificació de la resolució corresponent.  
Article 14. Pagament  
Una vegada dictada la resolució de concessió es procedirà al pagament de la subvenció d'una sola vegada, amb la prevenció al beneficiari d'observar estrictament el compliment de les obligacions que assumeix en percebre fons de caràcter públic.  
Article 15. Obligacions dels ocupadors  
Sense perjudici de les obligacions i drets que l'ordre social vigent estableix per als ocupadors, pel que fa a aquesta ordre, es declaren les següents:  
1. Formalització dels contractes per escrit.  
2. En el supòsit que el treballador contractat causara baixa en l'empresa, aquesta tindrà obligació de contractar-ne un altre que reunesca idèntics requisits en un termini màxim d'un mes comptador des del seu cessament, fins el compliment total de la duració del contracte subvencionat. Aquesta circumstància haurà de ser comunicada a l'òrgan que va concedir la subvenció.  
3. No es podrà procedir a l'amortització d'altres llocs de treball per les causes preceptuades en l'apartat 4 i 5 de l'article 9.  
4. Facilitar totes les dades i la informació, en qüestions relacionades amb les subvencions concedides, que li siga requerida per la Conselleria de Treball i Afers Socials o pel personal designat per aquesta per a l'esmentada comesa, així com comunicar a aquesta les incidències i variacions que es produesquen en relació a aquelles.  
5. Sotmetiment a les actuacions de control financer que correspon a la Intervenció General, en relació amb les subvencions i ajudes concedides.  
6. Comunicar a l'entitat concedent l'obtenció d'ajudes per a la mateixa finalitat, procedents de qualsevol administració o ens públic.  
Article 16. Obligacions dels treballadors  
Com que no són aquests destinataris directes de les subvenciones, pel que fa a aquest programa es refereix, els treballadors únicament tindran l'obligació de facilitar, quan siguen requerits per a això, als òrgans competents de la Conselleria de Treball i Afers Socials, informació relativa al lloc de treball que ocupen en la mesura en què estiga subvencionat a l'empara d'aquesta convocatòria.  
Títol II  
Ajudes a l'autoocupació  
Article 17. Ajudes i beneficiaris  
1. S'estableix en l'àmbit de la Comunitat Valenciana, un Programa de Promoció de l'Ocupació Autònoma que té per objecte promoure i ajudar a finançar projectes que faciliten la constitució com a treballadors autònoms o pel seu compte a persones desocupades menors de 25 anys.  
Amb aquesta finalitat, la Conselleria de Treball i Afers Socials podrà concedir les ajudes següents:  
a) Subvencions a fons perdut que contribuesquen a garantir uns ingressos mínims a l'inici de l'activitat.  
b) Subvencions per a la reducció d'interessos de préstecs acollits a conveni.  
c) Ajudes per a assistència tècnica.  
d) Ajudes per a inversió en immobilitzat material, quan l'empresa desplega la seua activitat mitjançant un centre de treball ubicat en un barri declarat d'acció preferent per la Generalitat Valenciana.  
2. A l'efecte d'aquesta convocatòria, s'entendrà com a persona desocupada menor de 25 anys aquella que no tinga ocupació remunerada i que conste inscrita com a aturada a les oficines de l'INEM o agències privades de col·locació.  
3. S'entendrà com a treballador autònom o pel seu comte aquell que realitza de forma habitual, personal i directa una activitat econòmica a títol lucratiu, sense subjecció per això a contracte de treball i encara que utilitze el servei remunerat d'altres persones. No tindran aquesta consideració els qui, sent socis de societats mercantils de capital, a més de la seua aportació, figuren en els seus òrgans d'administració com a càrrecs amb facultats executives.  
4. No podran beneficiar-se de les ajudes regulades en aquesta ordre aquells aturats que s'incorporen com a partícips a una comunitat de béns ja constituïda i en actiu, quan aquesta incorporació no comporte la realització d'inversions en immobilitzat material.  
Així mateix, no podran accedir a aquestes ajudes els qui no desenvolupen una activitat econòmica amb caràcter continuat i en quedaran excloses, en conseqüència, totes aquelles que en essència siguen de temporada.  
Les ajudes regulades en aquest títol tenen una dotació econòmica de 787.756.968 pessetes amb càrrec a la línia de subvenció 402, de les quals 02.373.318 de pessetes són destinades a rendes de subsistència i 40.826.980 de pessetes seran destinades a subvencions financeres i assistències tècniques. I 88.096.966 pessetes amb càrrec a la línia 705 del programa pressupostari 322.10 de la Generalitat Valenciana per a 1997.  
Article 18. Subvencions a fons perdut  
Es concediran subvencions, por una sola vegada, de cinc-centes mil pessetes (500.000 PTA.) que contribuesquen a garantir uns ingressos mínims durant l'inici de l'activitat, a aquells joves desocupats que reunesquen els requisits assenyalats en l'article 22.  
Per a l'obtenció d'aquesta ajuda caldrà tenir reconegut el dret a la subvenció financera de l'article següent.  
Article 19. Subvencions financeres  
1. Es concediran subvencions per a la reducció d'interessos de préstecs destinats a finançar les inversions necessàries per a la constitució en treballadors autònoms o pel seu compte.  
2. Els préstecs, perquè siguen subvencionables, hauran de ser concedits per aquelles entitats de crèdit que tinguen subscrit, amb aquesta finalitat, el pertinent conveni de col·laboració financera amb la Conselleria de Treball i Afers Socials o, si no n'hi ha, amb el Ministeri de Treball i Seguretat Social.  
No seran subvencionables els préstecs que no reunesquen les condicions i característiques expressades en aquests convenis.  
3. Aquestes subvencions seran de fins a 6 punts de l'interès fixat, segons el conveni en vigor en cada moment, per l'entitat creditícia que concedesca el préstec. Es calcularan com si meritaren cada any de la seua duració, fins i tot el possible període de manca i es destinaran exclusivament a l'amortització parcial del principal.  
4. L'import dels préstecs objecte de subvenció estarà comprès entre 500.000 i 2.000.000 pessetes, excepte si la petició de subvenció s'acompanya d'un pla d'inversions en actius fixos, en aquest cas el valor d'aquestes fixarà l'import màxim del préstec, que no podrà excedir de 4.000.000 de pessetes.  
5. Els préstecs no podran ser cancel·lats durant el primer any de vida. Si així es fera, el prestatari quedarà obligat a reintegrar a la Tresoreria de la Generalitat Valenciana la totalitat de la subvenció percebuda. Si l'amortització anticipada es produís una vegada transcorregut aquest període, el reintegrament ho serà de la part de subvenció no meritada.  
Article 20. Assistència tècnica  
Les ajudes per a assistència tècnica tindran com a finalitat subvencionar aquells estudis de viabilitat i/o assessorament que faciliten l'autoocupació. No tindran aquesta consideració aquelles prestacions de serveis l'objecte del qual siga la tramitació d'autoritzacions d'índole administrativa.  
La subvenció concedida no excedirà del 80 por cent del cost de l'estudi presentat.  
L'assistència tècnica serà prestada per empreses o professionals que estiguen legalment habilitats.  
Article 21. Subvencions per a l'adquisició en immobilitzat material  
1. Els sol·licitants de les ajudes regulades en aquest títol, una vegada tinguen reconeguda la subvenció recollida en l'art. 18 i 19, podran sol·licitar una subvenció per a l'adquisició en immobilitzat material relacionada amb l'exercici de l'activitat econòmica subvencionada, sempre que l'empresa que es constituesca tinga el seu centre de treball en algun dels barris d'acció preferent.  
2. Es podrà finançar el 75 % de la inversió, amb els límits establerts per la Unió Europea per a aquest tipus de projectes.  
3. Per acollir-se a aquest tipus d'ajudes caldrà presentar amb la sol·licitud la següent documentació, en original o còpia compulsada:  
a- Informe o memòria que acredite la necessitat i el nivell d'equipament en material, maquinària i la resta d'immobilitzat material.  
b- Documentació suficient que acredite que l'empresa tinga el seu centre de treball i activitat en un barri d'acció preferent.  
Article 22. Requisits  
a) En general:  
- Ser menor de 25 anys en la data de la sol·licitud de l'ajuda.  
- Ser aturat i estar inscrit a l'oficina de l'INEM o agència privada de col·locació.  
- No haver iniciat l'activitat abans d'instar les ajudes, sense perjudici de l'assenyalat en l'article 23.2.  
- Acreditar trobar-se al corrent en el compliment de les obligacions tributàries i, si s'escau, amb a la Seguretat Social, conformement assenyala l'article 9.3 d'aquesta ordre.  
b) Específics:  
- Per a l'obtenció de l'ajuda assenyalada en l'article 18, caldrà tenir reconegut el dret a la subvenció financera que estableix l'article 19.  
- Per a accedir a l'ajuda indicada en l'article 19, tenir concedit un préstec en els termes assenyalats en l'apartat segon de l'esmentat article.  
- Els sol·licitants de l'ajuda per assistència tècnica que regula l'article, 20 hauran d'acreditar la necessitat objectiva de realitzar un estudi previ a l'inici de l'activitat.  
Article 23. Sol·licituds, documentació i termini  
1. Les sol·licituds de subvenció es presentaran en la direcció territorial de Treball de la Conselleria de Treball i Afers Socials corresponent per raó del domicili del peticionari, o de la localitat en la qual va a exercir la seua activitat, sense perjudici del que disposa l'art. 38.4 de la Llei 30/92, de 26 de novembre; en els models oficials que facilitaran aquestes i s'hi adjuntarà, en triple exemplar, la documentació que s'especifica en aquest article.  
Els interessats podran formalitzar les seues sol·licituds mitjançant un representant i, en aquest cas, hauran d'acreditar fefaentment aquesta representació. La manca o insuficient acreditació no impedirà que es tinga per formalitzada la sol·licitud, sempre que siga aportada aquella, que se repare o es ratifique en el termini de 10 dies.  
2. Aquestes sol·licituds podran presentar-se amb caràcter previ a l'inici de l'activitat o bé en el termini màxim de dos mesos des d'aquell. En tot cas, aquest inici no podrà ser anterior a l'1 de gener de 1997.  
Es considerarà a aquest efecte com a data d'inici la que constarà en el document d'alta en l'Impost d'Activitats Econòmiques, tret que l'interessat acreditara fefaentment una data posterior.  
Quan la documentació aportada a l'expedient siga incorrecta o quan estiga incompleta, la direcció territorial de Treball requerirà l'interessat perquè, en un termini de 10 dies, repare la falta o presente la documentació pertinent, amb l'advertiment que, si així no la formalitzara, se'l tindrà per desistit en la seua petició i s'arxivarà sense cap més tràmit.  
3. El termini de presentació de sol·licituds finalitzarà el dia 30 de setembre de 1997.  
4. Les sol·licituds de les ajudes s'hauran d'acompanyar amb la següent documentació:  
1. Memòria de l'activitat que es realitzarà.  
2. Si s'escau, un projecte d'inversions i pressupostos d'aquestes i s'adjuntaran documents acreditatius dels actes previs a aquelles.  
3. Certificat, si s'escau, d'aprovació del préstec expedit per l'entitat creditícia corresponent, segons les condicions fixades en el conveni en vigor. No caldrà en el cas d'ajuda per assistència tècnica.  
4. Còpia de la targeta de demanda d'ocupació, actualitzada, o certificat de situació de demanda, expedit per l'INEM o agència privada de col·locació.  
5. Declaració de l'IRPF de l'any anterior o declaració jurada de no ser subjecte passiu obligat a declarar.  
6. DNI i tarja NIF.  
7. Certificat de dades de domiciliació bancària (segons el model).  
8. En cas d'inici d'activitat, amb caràcter previ a la sol·licitud de les ajudes, caldrà aportar una declaració d'alta en l'impost d'activitats econòmiques i la resolució de la direcció provincial de la Tresoreria General de la Seguretat Social d'inclusió en el règim especial corresponent o, si no n'hi ha, un certificat expedit per l'òrgan competent del col·legi professional corresponent, relatiu a la incorporació a la mutualitat que tinga establerta aquest col·legi.  
9. Informe emès per la Seguretat Social sobre la vida laboral del sol·licitant de la subvenció.  
10. Declaració responsable de no haver sol·licitat ni rebut una altra ajuda pel mateix objecte.  
Article 24. Competència, resolució i recursos  
El director territorial corresponent, conformement amb l'indicat en l'article 24.1, per delegació del conseller de Treball i Afers Socials, adoptarà una resolució motivada en el termini màxim de 60 dies hàbils des de la data de presentació de la sol·licitud, transcorregut el qual sense que haurà recaigut una resolució expressa, s'entendrà desestimada. Per donar efectivitat a l'acte presumpte s'haurà de procedir d'acord amb el que disposa en l'article 44 de la Llei 30/1992, del Règim Jurídic de les Administracions Públiques i del Procediment Administratiu Comú.  
Prèviament a la resolució, podrà demanar els informes que considere oportuns.  
La resolució adoptada es notificarà als interessats. Així mateix, les resolucions que concediran les subvenciones financeres contingudes en l'article 19 es comunicaran a l'entitat creditícia que haurà facilitat el préstec al beneficiari.  
Les resolucions a què es refereixen els paràgrafs anteriors exhaureixen la via administrativa i en contra seua es podrà interposar un recurs contenciós administratiu davant el Tribunal Superior de Justícia de la Comunitat Valenciana, en el termini de dos mesos comptadors des de la notificació de la resolució corresponent.  
Article 25. Pagament i justificació  
1. Notificada la Resolució, perquè es faça efectiu el pagament de les ajudes hauran d'acreditar els beneficiaris, en el termini de 2 mesos, l'inici de la seua activitat laboral pel seu compte, en l'any 1997, conformement amb l'indicat en l'article 23.2, llevat que ja ho hagueren justificat anteriorment.  
2. Les subvencions concedides en concepte de reducció d'interessos s'endossaran d'una sola vegada a l'entitat creditícia pertinent, que practicarà l'amortització del principal en la quantia d'aquelles.  
3. En les subvencions atorgades per assistència tècnica haurà d'aportar-se, a més, la factura pels serveis prestats així com l'estudi objecte de subvenció.  
4. Les transferències de capital, destinades a la inversió en immobilitzat material, s'efectuaran després de la presentació del rebut i factura, amb declaració pel beneficiari que el subministrament estiga en perfecte estat.  
Es podrà avançar fins un 15% de la subvenció concedida amb la resolució d'atorgament de l'ajuda i caldrà garantir-ne en aquest cas l'acompte.  
Caldrà aportar, per part del beneficiari i amb caràcter previ el lliurament, un aval bancari, en què l'entitat avalista avale el beneficiari en concepte de fiança definitiva, per a respondre de les obligacions derivades de la concessió de l'acompte de pagament. Les característiques de l'aval seran:  
- La quantia equivalent al 15% de la subvenció concedida  
- Tindrà validesa mentre la Conselleria de Treball i Afers Socials no n'autoritze la cancel·lació, haurà de contenir la renúncia al benefici d'exclusió, article 1.830 del Codi Civil  
- Caldrà respondre solidàriament del deute  
- Caldrà depositar en la caixa general de depòsits de la Conselleria d'Economia i Hisenda i es lliurarà en la Direcció General de Treball una fotocòpia diligenciada de la carta de pagament.  
5. No podran obtenir les ajudes establertes en aquesta ordre els qui n'hagueren gaudit en algun dels tres exercicis anteriors al de la nova petició.  
Article 26. Obligacions dels beneficiaris de les ajudes  
Els beneficiaris de les ajudes tindran obligació de mantenir l'activitat pel seu compte durant un temps mínim de tres anys. En cas contrari quedaran obligats a reintegrar a la Tresoreria de la Generalitat Valenciana la subvenció percebuda.  
Així mateix, quedaran obligats a reintegrar l'import percebut en concepte de renda de subsistència, regulada en l'article 18, en el supòsit que regula el paràgraf primer de l'article 19.5.  
Títol III  
Ajudes en Barris d'Acció Preferent  
Article 27. Destinataris  
Els ens locals i les entitats sense ànim de lucre que actuen en els barris, àrees i zones urbanes desafavorides que hagen estat declarades com a barris d'acció preferent (BAP) i que contracten desocupats menors de 25 anys residents en aquests barris, són els destinataris d'aquestes ajudes tendents a fomentar l'ocupació.  
Article 28. Requisits  
1. Els contractes seran de duració determinada i es concertaran per un període mínim de sis mesos.  
2. Aquests contractes hauran de formalitzar-se amb joves menors de 25 anys que estiguen inscrits com a demandants d'ocupació en l'INEM i que tinguen la seua residència en BAP.  
3. Cada entitat destinatària d'aquestes ajudes haurà de generar com a mínim quatre llocs de treball, a més d'evidenciar una efectiva utilitat social i proporcionar oportunitats d'inserció laboral.  
4. Els projectes d'actuació (obres i/o serveis) es realitzaran en règim de gestió directa.  
5. En els supòsits que els sol·licitants siguen institucions sense ànim de lucre, hauran d'acreditar, abans que finalitze el termini de presentació de les sol·licituds previstes en la següent convocatòria, trobar-se al corrent en el compliment de les obligacions tributàries i amb la Seguretat Social, segons el que es disposa en l'Ordre de la Conselleria d'Economia i Hisenda, de 30 de maig de 1996, respecte a les obligacions concretes i a la forma en què s'ha de realitzar l'acreditació. Quan, d'acord amb el que es disposa en l'article 9.3 del reial decret esmentat, és admissible la simple aportació de les sol·licituds de certificats, això s'entendrà sense perjudici de l'obligació de presentar amb posterioritat els corresponents certificats per part dels beneficiaris.  
Article 29. Ajudes i quanties  
1. Es concedirà fins 850.000 pessetes per cada lloc de treball generat i es prorratejarà segons la durada.  
2. Malgrat el que s'ha dit en el punt anterior, s'incrementarà l'ajuda fins a 1.750.000 pessetes per cada lloc de treball generat, sempre que els contractes tinguen una duració mínima d'un any i tinguen un interès social.  
3. La modalitat de contractació serà la regulada pel Reial Decret 2.546/1994, per a obra o servei determinat.  
El programa d'ajudes regulat en aquest títol té una dotació econòmica de 479.340.455 de pessetes, a càrrec de la línia 402 del programa pressupostari 322.10 del pressupost de la Generalitat Valenciana per a 1997, que serà finançat pel Fons Social Europeu en un 75%.  
Article 30. Sol·licitud, documentació i termini  
1. Les entitats que vulguen beneficiar-se de les ajudes establertes en aquesta ordre ho sol·licitaran segons el model establert a l'efecte, en les direccions territorials de Treball i Afers Socials de les seues províncies respectives, sense perjudici del que es disposa en l'article 38.4 de la Llei 30/1992, de Règim Jurídic de les Administracions Públiques i del Procediment Administratiu Comú.  
A aquesta sol·licitud, que anirà subscrita per l'alcalde o el representant de l'entitat respectiva, s'adjuntarà necessàriament la següent documentació:  
1. Memòries de les obres o serveis i, si s'escau, projecte quan per la quantia i el volum així ho exigesquen les disposicions legals i reglamentàries vigents. En qualsevol cas, les memòries o els projectes contindran el pressupost detallat per partides i, quan faça referència a obres, per unitats i preus unitaris.  
2. Plànol de localització de les obres.  
3. Certificat de no rebre altres ajudes concedides per institucions públiques o privades per a la mateixa finalitat sol·licitada .  
4. Certificat de dades bancàries.  
2. El termini de presentació de sol·licituds és de 30 dies naturals, comptadors des de la data de publicació d'aquesta ordre en el Diari Oficial de la Generalitat Valenciana.  
Article 31. Competències, resolució i recursos  
1. Rebudes les sol·licituds, les direccions territorials de Treball les verificaran. Quan una sol·licitud no complesca els requisits assenyalats en l'article 71 de la Llei de Règim Jurídic de les Administracions Públiques i del Procediment Administratiu Comú, o no s'acompanye la documentació que, d'acord amb aquesta ordre, resulte exigible, es requerirà l'interessat perquè en el termini de 10 dies, esmene la falta o acompanye els documents preceptius, amb indicació que, si no ho fa així, se'l considerarà com a desistit de la seua petició i s'arxivarà l'expedient.  
2. La resolució correspondrà al director territorial de Treball, per delegació del conseller de Treball i Afers Socials.  
3. El termini màxim de resolució serà de 30 dies naturals, comptadors des de la data d'acabament del termini de presentació de sol·licituds fixat en aquesta ordre. Transcorregut el termini esmentat sense que hi haja resolució expressa, s'entendrà desestimada l'ajuda sol·licitada. Per a l'eficàcia de l'acte presumpte, caldrà sol·licitar un certificat de conformitat amb el que es disposa en l'article 44 de la Llei 30/92, de 26 de novembre.  
4. Contra la resolució del director territorial de Treball que exhaureix la via administrativa, es podrà interposar un recurs contenciós administratiu davant el Tribunal Superior de Justícia de la Comunitat Valenciana, en el termini de 2 mesos des de la notificació de la resolució corresponent.   
Article 32. Pagament i justificació  
1. Les subvencions concedides es pagaran d'una vegada, quan es presente la documentació següent, en original o còpia compulsada i per duplicat:  
- Oferta d'ocupació de les contractacions efectuades, degudament diligenciades en les oficines d'ocupació de l'INEM i actes de selecció.  
- DNI, document i acreditació de la situació prèvia de desocupació dels treballadors contractats.  
- Contractes visats per les oficines d'ocupació.  
- Document d'alta en la Seguretat Social dels treballadors contractats.  
- Acreditació de la residència de cada treballador, mitjançant qualsevol document fefaent.  
2. No es podrà justificar a càrrec de les subvencions concedides cap contractació l'inici de la qual siga posterior al 31 d'octubre de 1997.  
3. En el supòsit que algun treballador causara baixa abans de l'expiració del termini de duració del contracte, s'haurà de substituir per un altre treballador en les mateixes condicions, com a mínim, i per un import equivalent al que reste per a la finalització del període esmentat. En cas contrari, es minorarà proporcionalment l'import de l'ajuda, després d'oïda l'entitat afectada.  
Títol IV  
Disposicions comunes  
Article 33. Revisió d'expedients  
Donarà lloc a la revocació parcial o total de les subvencions concedides, i procedirà, si s'escau, el reintegrament de les quantitats indegudament percebudes i l'exigència de l'interès de demora des del moment del pagament de la subvenció, en els següents casos:  
a) L'incompliment per part dels beneficiaris de les obligacions establertes en aquesta ordre.  
b) Incórrer en qualsevol dels supòsits de l'article 47.9 de la Llei d'Hisenda Pública de la Generalitat Valenciana.  
Aquesta revocació parcial o total requerirà, perquè siga adoptada, l'obertura d'expedient, del qual es donarà audiència als interessats. L'òrgan competent serà el mateix que va dictar la resolució controvertida.  
En el cas que procedira el reintegrament total o parcial de la subvenció, aquest haurà de produir-se en el termini de quinze dies hàbils següents al de notificació de la resolució, per la qual es declara la procedència del reintegrament.  
Transcorregut aquest termini sense que s'haja procedit al reintegrament i una vegada definitiva la resolució, es procedirà de conformitat amb el que s'estableix en el Reial Decret 1.684/1990, de 20 de desembre, pel qual s'aprova el Reglament General de Recaptació.  
El falsejament o l'ocultació de dades i documents, en allò que afecte substancialment la concessió i el lliurament de fons públics, donarà lloc, a més, a la deducció de responsabilitats en l'ordre jurisdiccional pertinent.  
Article 34. Control, avaluació i seguiment  
La Conselleria de Treball i Afers Socials, a través de les seues direccions territorials, durà a terme les funcions de control de les subvencions concedides, d'acord amb les instruccions impartides per la Direcció General de Treball.  
Escaurà a la Direcció General de Treball realitzar les funcions d'avaluació dels diversos programes en conjunt i del seguiment d'aquests en l'àmbit de la Comunitat Valenciana.  
Per a la realització d'aquestes funcions s'utilitzaran tots els mitjans que estiguen a disposició de la Conselleria de Treball i Afers Socials, fins i tot la contractació amb tercers, i la col·laboració amb la Inspecció de Treball i Seguretat Social, en el marc dels convenis subscrits.  
Disposició addicional   
Excepcionalment, la Conselleria de Treball i Afers Socials podrà subscriure convenis de col·laboració amb les entitats que promoguen accions de foment d'ocupació per a joves menors de 25 anys, o que presenten projectes d'inversió que responguen a un pla generador d'ocupació en aquest col·lectiu, que tinguen un gran interès social o que contracten treballadors que, extingida la seua relació laboral amb motiu d'un expedient de regulació d'ocupació, hagen continuat tres anys o més en situació de desocupació, amb el compromís per part de les empreses promotores, del manteniment dels llocs de treball creats durant almenys tres anys.  
Aquestes ajudes estaran determinades pels límits permesos en el marc de la Unió Europea i sempre que hi haja pressupost disponible.  
Amb aquesta finalitat, caldrà que, prèviament, la Direcció General de Treball determine com a suficient la viabilitat dels projectes pel que fa als aspectes tècnics, econòmics i financers, una vegada avaluada la documentació aportada i els informes tècnics que es requeresquen a l'efecte.  
La instrucció i resolució dels expedients escaurà al director general de Treball per delegació del conseller de Treball i Afers Socials. Contra aquesta resolució, que exhaureix la via administrativa, es podrà recórrer davant el Tribunal Superior de Justícia en el termini de dos mesos des de la notificació.   
Disposicions finals  
Primera  
La concessió i quantia de les ajudes regulades en aquesta ordre estarà condicionada, a més de al compliment dels requisits que en cada cas s'indiquen, a l'existència de crèdit pressupostari adequat i suficient per a aquesta finalitat.   
Segona  
Es faculta el director de Treball perquè dicte les instruccions i circulars que calguen per a l'execució del que es disposa en aquesta ordre.  
Tercera  
Aquesta ordre vigirà des de l'endemà de la publicació en el Diari Oficial de la Generalitat Valenciana.  
València, 7 de febrer de 1997  
El conseller de Treball i Afers Socials  
JOSÉ SANMARTÍN ESPLUGUES  
Annex I  
NOMBRE DE SOL·LICITUD:   
A la Conselleria de Treball i Afers Socials  
Sr./Sra.\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_, de\_\_\_\_\_\_\_anys, amb DNI\_\_\_\_\_\_\_\_\_\_\_\_\_, tel.\_\_\_\_\_\_\_\_\_\_\_\_\_\_\_\_ i amb domicili a \_\_\_\_\_\_\_\_\_\_\_\_\_\_, carrer \_\_\_\_\_\_\_\_\_\_\_\_\_\_\_\_\_\_\_\_,   
Sol·licita:  
Que se li expedisca el "xec-ocupació" regulat en l'Ordre de\_\_\_\_\_\_\_\_\_\_de 1997 i, en conseqüència, l'empresari que el contracte per un mínim de 6 mesos i a jornada completa percebrà una subvenció a fons perdut de 200.000 pessetes.  
Així mateix, adjunte la documentació següent:  
[ ] DNI (original i 2 còpies per a compulsa).  
[ ] Targeta de demanda d'ocupació, expedida per l'INEM (original i 2 còpies per a compulsa).  
[ ] Certificat de residència/empadronament expedit pels ajuntaments respectius.  
[ ] Informe de vida laboral, expedit per la Tresoreria General de la Seguretat Social.  
[ ] Currículum.  
El sol·licitant  
Sr./Sra.\_\_\_\_\_\_\_\_\_\_\_\_\_\_\_\_\_\_\_  
DNI\_\_\_\_\_\_\_\_\_\_\_\_\_\_\_\_\_\_\_\_\_  
SR. DIRECTOR TERRITORIAL DE TREBALL I AFERS SOCIALS


Còpia Permalink ELI